RO
23.11.2022
Jurnalul Oficial al Uniunii Europene
L 303/19
REGULAMENTUL DELEGAT (UE) 2022/2291 AL COMISIEI din 8 septembrie 2022 de modificare a anexei I la Regulamentul (UE) 2019/1021 al Parlamentului European și al Consiliului privind poluanții organici persistenți în ceea ce privește hexaclorbenzenul (Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2019/1021 al Parlamentului European și al Consiliului din 20 iunie 2019 privind poluanții organici persistenți (1), în special articolul 15 alineatul (1), întrucât: (1)
Regulamentul (UE) 2019/1021 pune în aplicare angajamentele asumate de Uniune în temeiul Convenției de la Stockholm privind poluanții organici persistenți (2) și al Protocolului la Convenția din 1979 privind poluarea atmosferică transfrontalieră pe distanțe lungi, referitor la poluanții organici persistenți (3).
(2)
În temeiul articolului 3 alineatul (1) din Regulamentul (UE) 2019/1021, se interzic producerea, introducerea pe piață și utilizarea substanțelor enumerate în anexa I la regulament, fie individual, fie în compoziția amestecurilor sau a articolelor, sub rezerva articolului 4 din regulament.
(3)
Hexaclorbenzenul este menționat în anexa I la Regulamentul (UE) 2019/1021, fără indicarea unei valori-limită pentru urmele neintenționate de contaminant (Unintentional Trace Contaminant – UTC).
(4)
Articolul 15 alineatul (1) din Regulamentul (UE) 2019/1021 împuternicește Comisia să adopte acte delegate pentru a modifica rubricile existente din anexa I în vederea adaptării acestora la progresele științifice și tehnice.
(5)
Comisia a stabilit prezența hexaclorbenzenului ca impuritate în anumite substanțe, amestecuri și articole, inclusiv pesticide, solvenți clorurați, cerneluri, materiale de acoperire, vopsele și tonere, aplicații pentru lemn, aplicații textile și materiale plastice.
(6)
Pentru a clarifica situația juridică și a facilita punerea în aplicare în ceea ce privește utilizarea substanțelor, a amestecurilor sau a articolelor care conțin hexaclorbenzen ca urmă neintenționată de contaminant, ar trebui stabilită o limită pentru UTC de 10 mg/kg (0,001 procente de masă) în ceea ce privește hexaclorbenzenul.
(7)
Prin urmare, Regulamentul (UE) 2019/1021 ar trebui modificat în consecință,
ADOPTĂ PREZENTUL REGULAMENT:
Articolul 1 Anexa I la Regulamentul (UE) 2019/1021 se modifică în conformitate cu anexa la prezentul regulament.
Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(1) JO L 169, 25.6.2019, p. 45.
(2) JO L 209, 31.7.2006, p. 3.
(3) JO L 81, 19.3.2004, p. 37.